સંબંધ કોઇ પણ પ્રકારનો હોય, જે વ્યકિતઓ મજબૂત સંબંધોની ગાંઠથી અન્ય લોકો સાથે બંધાયેલી રહે છે અને સુખ-દુઃખમાં એકમેકની સાથે રહેવામાં માને છે તે જીવન જીવવાનું અનેરું બળ મેળવી જાય છે. સાવ એકલવાયું જીવન ગુજારનાર વ્યક્તિઓ કરતાં આવી વ્યક્તિઓ હંમેશાં ઘણું લાંબું અને આરોગ્યપ્રદ જીવન ગાળતી જોવા મળે છે. આવી વ્યક્તિઓ ધૂમ્રપાન કરતી હોય, શરાબનું સેવન કરતી હોય કે ઊંઘવામાં બેદરકાર હોય છતાં તેમના પર રોગના ઓળા ઓછા ઊતરતા હોય છે. આનો અર્થ એવો નથી કે અસ્વસ્થ જીવનશૈલી સાથે જીવીને કેવળ સામાજિક સંબંધોના સહારે માણસે લાંબું જીવવાની તમન્ના રાખવી જોઇએ. પોતાના કામનું આયોજન કરવું અને રાતે પૂરતી ઊંઘ મેળવવી એ તંદુરસ્તીની પાયાની જરૂરિયાતોની ક્યારેય ઉપેક્ષા કરશો નહીં, સાથેસાથે સુદૃઢ સામાજિક સંબંધો પણ કેળવશો તો લાંબા અને તંદુરસ્ત જીવનનો પાયો બંધાશે, એટલું જ નહીં પણ પોતાનાથી નાની ઉંમરના લોકો પર પણ તેનો સારો ધડો બેસશે.